RESOLUCIÓN do 6 de xullo de 2017 pola que se conceden as subvencións, en réxime de concorrencia competitiva, a proxectos para a creación, mellora e ampliación de pequenas infraestruturas para proxectos de equipamentos térmicos de biomasa destinadas a particulares, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020 sobre a base da convocatoria de subvencións realizada pola Resolución do 9 de febreiro de 2017 deste mesmo órgano (Diario Oficial de Galicia número 43, do 2 de marzo).
Instituto Enerxético de Galicia — III. Outras disposicións — 17/07/2017

Antecedentes:
1. Mediante a Resolución do 9 de febreiro de 2017 establecéronse as bases reguladoras e anunciouse a convocatoria de subvencións para a creación, mellora e ampliación de pequenas infraestruturas para proxectos de equipamentos térmicos de biomasa destinadas a particulares, con financiamento en parte procedente de fondos comunitarios derivados do Fondo Europeo Agrícola de Desenvolvemento Rural (Feader), no marco do PDR de Galicia 2014-2020, medida 7, Actuacións dirixidas á mellora dos servizos básicos e renovación de poboacións nas zonas rurais.
Estas subvencións incardínanse na submedida 7.2, Creación, mellora e expansión de infraestruturas a pequena escala, incluíndo enerxías renovables e aforro enerxético.
O Regulamento (UE) nº 1305/2013 do Parlamento e do Consello, do 17 de decembro de 2013, apoia as axudas ao desenvolvemento rural a través do Fondo Europeo Agrario de Desenvolvemento Rural (Feader).
2. As entidades colaboradoras adheridas a este programa actúan de enlace entre os solicitantes das axudas e o Inega. Serán as encargadas do desenvolvemento das accións vinculadas á convocatoria e de xustificar a axuda, así como a súa certificación ante o Inega.
3. Transcorrido o prazo para a presentación das solicitudes de axuda, leváronse a cabo os requirimentos de emenda da documentación daquelas solicitudes que non reunían os requisitos previstos na convocatoria.
4. Rematado o período de emenda, a comisión de valoración, como órgano colexiado encargado da análise e avaliación das solicitudes presentadas, realizou o baremo de cada un dos expedientes atendendo aos criterios sinalados no artigo 17 das bases reguladoras.
Consideracións legais e técnicas:
1. A xerencia do Instituto Enerxético de Galicia será o órgano competente para a instrución do procedemento administrativo de concesión das subvencións e corresponde ao director deste organismo ditar as diferentes resolucións que se deriven del (artigo 15.1 das bases reguladoras).
2. Neste procedemento só se teñen en conta aqueles feitos, alegacións ou probas aducidos polas entidades colaboradoras en representación dos interesados.
3. No artigo 19 da Lei 9/2007, do 13 de xuño, de subvencións de Galicia (DOG núm. 121, do 25 de xuño), parágrafo 1º, disponse: «Para efectos desta lei, terá a consideración de concorrencia competitiva o procedemento mediante o cal a concesión das subvencións se realiza a través da comparación das solicitudes presentadas, co fin de establecer unha prelación entre estas de acordo cos criterios de valoración previamente fixados nas bases reguladoras e na convocatoria e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios».
4. Para determinar e cuantificar o investimento elixible sobre o que aplicar a porcentaxe de axuda correspondente, das actuacións proxectadas polos solicitantes, tívose en conta o disposto nos artigos 3 e 17 das bases reguladoras.
5. En virtude do disposto no artigo 15 da Lei 9/2007, do 13 de xuño, de subvencións de Galicia; no artigo 17.1 da Lei 1/2016, do 18 de xaneiro, de transparencia e bo goberno, e no artigo 45 Lei 39/2015, do 1 de outubro, de procedemento administrativo común das administracións públicas no caso das resolucións de concesión da subvención poderase substituír a notificación individual pola publicación no DOG e na páxina web do Inega (www.inega.gal). Nesta publicación especificarase a data da convocatoria, o beneficiario, a cantidade concedida e a finalidade das subvencións outorgadas.
De acordo con todo o anterior, dentro do prazo fixado pola norma reguladora da convocatoria, esta dirección
Primeiro. Conceder aos solicitantes que se relacionan no anexo I da presente resolución as axudas convocadas, para o exercicio 2017, pola Resolución do 9 de febreiro de 2017, do director do Inega. No citado anexo especifícase a persoa física ou agrupación de persoas físicas beneficiarias, a entidade colaboradora, o proxecto subvencionado, a puntuación que lle corresponde, o investimento elixible e a cantidade concedida con cargo aos orzamentos do Inega, sendo que a contía total ascende a 2.873.599,16 euros, 1.373.599,16 euros para a tipoloxía grupo A1, A2 e B1, e 1.500.000,00 euros para a tipoloxía grupos B2 e B3.
O prazo de execución das actividades e/ou investimentos rematará o 30 de setembro de 2017. Non pode iniciarse con anterioridade á presentación da solicitude.
Segundo. As solicitudes non incluídas na resolución de concesión entenderanse denegadas ou rexeitadas por insuficiencia de crédito (artigo 23.3 da Lei 9/2007, do 13 de xuño, de subvencións de Galicia).
Terceiro. De acordo co disposto no artigo 20.1 das bases reguladoras, se transcorren dez (10) días hábiles desde o día seguinte ao da publicación desta resolución no DOG sen que a entidade colaboradora que figuran no anexo comunicase expresamente a renuncia á subvención, entenderase que o solicitante acepta a subvención, e desde ese momento adquirirá a condición de beneficiario.
Cuarto. Coa aceptación desta axuda o beneficiario asume as obrigas sinaladas con carácter xeral na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro; nas bases reguladoras e, en particular, as seguintes:
a) Acreditar ante a entidade colaboradora, antes da proposta de pagamento, que está ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda coa Administración pública da Comunidade Autónoma.
b) Realizar o pagamento das facturas emitidas pola entidade colaboradora antes da data en que deban presentarse ante o Inega. Este pagamento debe estar debidamente documentado mediante xustificante bancario, tal e como se establece no artigo 23 destas bases.
c) Cando non poida executar o proxecto deberá renunciar á subvención. A renuncia será efectuada pola entidade colaboradora no anexo VI das bases reguladoras da convocatoria.
Quinto. As entidades colaboradoras adheridas asumen as obrigas sinaladas con carácter xeral no artigo 12 da Lei 9/2007, do 13 de xuño, nas Bases reguladoras e, en particular, as seguintes:
a) Conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión.
b) Remitir copia dixitalizada da dita documentación ao Inega.
c) Deixar clara constancia nos seus rexistros contables das operacións subvencionadas, así como dos importes aboados polo Inega.
d) Comunicar ao Inega expresamente, antes do 30 de setembro, a renuncia á axuda, non executar nin xustificar o proxecto, sen causa debidamente xustificada e comunicada ao Inega. O incumprimento dará lugar a exclusión das dúas seguintes convocatorias para actuacións dirixidas á mellora dos servizos básicos e renovación da poboación nas zonas rurais de Galicia en que puidesen actuar como entidades colaboradoras.
As entidades colaboradoras asumirán os seguintes compromisos:
a) Vender no marco da iniciativa só os equipamentos que cumpran coas condicións establecidas nas bases.
b) Facilitar ao Inega canta información e documentación precise para verificar a correcta aplicación das subvencións.
c) Cumprir coa normativa establecida para o desenvolvemento da convocatoria, en concreto a autorización ou inscrición no rexistro correspondente da consellería competente en materia de industria.
Son obrigas comúns aos beneficiarios e ás entidades colaboradoras someterse ás actuacións de comprobación efectuadas polo Inega, así como a calquera outra actuación de control que poidan realizar os órganos competentes da Administración autonómica, estatal ou comunitaria, para o que deberán achegar canta información lles sexa requirida para os efectos. En ningún caso o custo de adquisición dos gastos subvencionados poderá ser superior ao valor do mercado. No suposto de discrepancias entre o promotor e Inega respecto do valor de mercado, aplicarase o procedemento previsto no artigo 33 da Lei 38/2003, do 17 de novembro, xeral de subvencións.
Contra esta resolución, que non pon fin á vía administrativa, cabe interpor recurso de alzada ante o presidente da Axencia Instituto Enerxético de Galicia, no prazo dun (1) mes desde o día seguinte ao de publicación desta resolución; tamén pode interpoñer calquera outro recurso que xulge pertinente ao seu dereito.
Santiago de Compostela, 6 de xullo de 2017
IN421I. Proxectos para a creación, mellora e ampliación de pequenas infraestruturas para proxectos de equipamentos térmicos de biomasa, cofinanciados co Feader no marco do PDR de Galicia 2014-2020
Tipoloxía:
Grupo A1, A2 e B1.
Tipoloxías:
Grupo B2 e B3.